ມູນຄ່າການລົງທຶນ ທັງພາຍໃນ ແລະ ຈາກຕ່າງປະເທດ ໃນລາວ ເພີ້ມຂຶ້ນ ຫຼາຍກວ່າ 25 ຕື້ດອນລາ
ກຸ່ມທຸລະກິດຈີນ ຍັງຄອງອັນດັບທີ 1 ໃນຖານະ ຜູ້ລົງທຶນ ຫຼາຍທີ່ສຸດໃນລາວ ຊຶ່ງນັບເປັນປີທີ 8 ຕິດຕໍ່ກັນ ດ້ວຍມູນຄ່າ ການລົງທຶນ ລວມເກີນກວ່າ 6,500 ລ້ານດອນລາ.
ມູນຄ່າການລົງທຶນສະສົມທັງພາຍໃນ ແລະຈາກຕ່າງປະເທດ ໃນລາວ ເພີ້ມຂຶ້ນເປັນຫຼາຍກວ່າ 25,000 ລ້ານດອນລາ ໃນ ຈຳນວນ 4,500 ກວ່າໂຄງການ ໂດຍກຸ່ມທຸລະກິດຈີນ ຍັງເປັນ ຜູ້ລົງທຶນຫຼາຍທີ່ສຸດ ເປັນອັນດັບ 1 ທ່ານບຸນທະວີ ສີສຸພັນທອງ ລັດຖະມົນຕີຊ່ວຍວ່າການ ກະຊວງແຜນການ ແລະການລົງທຶນ ໄດ້ຖະແຫລງຕໍ່ກອງປະຊຸມສຸດຍອດ ທາງດ້ານທຸລະກິດ ແລະການລົງທຶນຄັ້ງທີ 11 ລະຫວ່າງ ຈີນ ກັບອາຊ່ຽນ ທີ່ຈັດຂຶ້ນເມື່ອບໍ່ນານມານີ້ ຢູ່ເມືອງໜານໜິງ ມົນທົນກວາງສີ ຂອງຈີນ ວ່າ ການລົງທຶນຢູ່ໃນລາວ ໄດ້ຂະຫຍາຍຕົວເພີ້ມຂຶ້ນ ຢ່າງຕໍ່ເນື່ອງໂດຍນັບຈາກ ປີ 1988 ເປັນຕົ້ນມາຈົນເຖິງປັດຈຸບັນນີ້ ກໍປາກົດວ່າ ມີການລົງທຶນ ທັງພາຍໃນ ແລະ ຈາກຕ່າງປະເທດ ຄິດເປັນມູນຄ່າລວມກັນ ຫຼາຍກວ່າ 25,200 ລ້ານດອນລາ ໃນ 4,500 ກວ່າໂຄງການ ທັງນີ້ ໂດຍກຸ່ມທຸລະກິດຈີນຍັງຄອງອັນດັບທີ 1 ໃນຖານະຜູ້ລົງທຶນ ຫຼາຍທີ່ສຸດໃນລາວ ຊຶ່ງ ນັບເປັນປີທີ 8 ຕິດຕໍ່ກັນ ດ້ວຍມູນຄ່າການລົງທຶນ ລວມເກີນກວ່າ 6,500 ລ້ານດອນລາ ໃນຈຳນວນ 755 ໂຄງການ ທີ່ນອນຢູ່ໃນ 14 ພາກການລົງທຶນ ໂດຍສ່ວນໃຫຍ່ເປັນການ ລົງທຶນ ໃນພາກພະລັງງານ ກະສິກຳ ອຸດສາຫະກຳຂຸດຄົ້ນແຮ່ທາດ ຫັດຖະກຳ ແລະພາກ ບໍລິການ ຕາມລຳດັບ ໂດຍສະເພາະໃນຊ່ວງ 9 ເດືອນຂອງແຜນການປີ 2013-2014 ນີ້ ກໍມີການລົງທຶນ ຈາກ ຕ່າງປະເທດເຂົ້າມາໃນລາວເຖິງ 713 ໂຄງການ ມີມູນຄ່າລົງທຶນລວມ 3,060 ລ້ານດອນລາ ແລະສ່ວນໃຫຍ່ ກໍເປັນ ການລົງທຶນ ໃນພາກທຸລະກິດທົ່ວໄປ ກັບພາກພະລັງງານ ດັ່ງທີ່ ທ່ານສົມດີ ດວງດີ ລັດຖະມົນຕີວ່າການກະຊວງແຜນການ ແລະການລົງທຶນໄດ້ຖະແຫລງ ໃຫ້ການຊີ້ແຈງວ່າ: ໂດຍການລົງທຶນ ຂອງຕ່າງປະເທດໃນລາວ ດັ່ງກ່າວນີ້ ເຖິງແມ່ນ ວ່າ ຈະມີມູນຄ່າລວມເກີນກວ່າແຜນການປີເຖິງ 45 ເປີເຊັນແລ້ວ ກໍຕາມ ຫາກແຕ່ວ່າການນຳເງິນທຶນຕົວຈິງ ເຂົ້າມາໃນລາວນັ້ນ ຍັງມີມູນຄ່າລວມ ພຽງ 396 ລ້ານດອນລາ ຫຼືປະມານ 3,648 ຕື້ກີບ ຊຶ່ງຄິດເປັນພຽງ ບໍ່ເຖິງ 13 ເປີເຊັນຂອງມູນຄ່າລົງທຶນທັງໝົດ ເທົ່ານັ້ນ ສຳຫລັບພາກທຸລະກິດ ທີ່ບັນດາບໍລິສັດເອກະຊົນຕ່າງຊາດໄດ້ພາກັນ ລົງທຶນຫຼາຍທີ່ສຸດ ກໍແມ່ນພາກພະລັງງານໄຟຟ້າ ການສຳຫລວດແລະຂຸດຄົ້ນແຮ່ທາດ ພາກກະສິກຳ ໂຮງແຮມ ແລະບໍລິການ ອຸດສາຫະກຳ ແລະຫັດຖະກຳ ຊຶ່ງໄດ້ປະກອບສ່ວນ ຢ່າງສຳຄັນເຮັດໃຫ້ ເສດຖະກິດລາວ ຂະຫຍາຍຕົວເພີ້ມຂຶ້ນ ໃນອັດຕາສະເລ່ຍເຖິງ 7 5 ເປີເຊັນ ຕໍ່ປີໃນ ຕະຫລອດລະຍະກວ່າ 10 ປີມານີ້ ນອກຈາກບັນດາບໍລິສັດຈີນດັ່ງກ່າວແລ້ວ ບັນດາບໍລິສັດຍີ່ປຸ່ນ ກໍເປັນ ພາກສ່ວນໜຶ່ງ ທີ່ ມີການເພີ້ມມູນຄ່າລົງທຶນໃນລາວ ຫຼາຍຂຶ້ນຢ່າງຕໍ່ເນື່ອງ ໂດຍຜູ້ຊ່ຽວຊານທາງເສດຖະກິດ ຊາວຍີ່ປຸ່ນ ປະເມີນວ່າການລົງທຶນ ຂອງ ບັນດາບໍລິສັດຍີ່ປຸ່ນ ໃນລາວຈະເພີ້ມຂຶ້ນ ຢ່າງ ວ່ອງໄວໃນລະຍະ 2 ປີ ຕໍ່ໄປນີ້ ຊຶ່ງຈະເຮັດໃຫ້ບັນດາ ບໍລິສັດຍີ່ປຸ່ນກາຍເປັນ ຜູ້ລົງທຶນ ລາຍໃຫຍ່ ອັນດັບ 4 ຮອງຈາກຈີນ ຫວຽດນາມ ແລະໄທ ພາຍໃນປີ 2015 ອັນເປັນປີທີ 10 ປະເທດສະມາຊິກອາຊ່ຽນ ຈະກາຍເປັນ ປະຊາຄົມໜຶ່ງ ດຽວກັນ ຍິ່ງໄປກວ່ານັ້ນ ຜູ້ຊ່ຽວຊານທາງເສດຖະກິດຊາວຍີ່ປຸ່ນ ກໍຍັງໄດ້ໃຫ້ການຢືນຢັນດ້ວຍວ່າ ການລົງທຶນຂອງບັນດາບໍລິສັດຍີ່ປຸ່ນໃນລາວ ຈະເນັ້ນໜັກໃນພາກອຸດສາຫະກຳແປຮູບ ສິນຄ້າກະສິກຳ ແລະໃນພາກບໍລິການ ທີ່ສາມາດຈະສ້າງວຽກເຮັດງານທຳໃຫ້ແກ່ຄົນລາວ ໄດ້ຫຼາຍກວ່າການລົງທຶນໃນດ້ານອື່ນໆ ໃນລາວທີ່ເນັ້ນໜັກໃນດ້ານການພັດທະນາທີ່ດິນ ເຊັ່ນສະໜາມບິນກ໊ອບຟ໌ ທີ່ສ້າງວຽກເຮັດງານທຳໃຫ້ແກ່ຄົນລາວໄດ້ຢ່າງຈຳກັດ ຊຶ່ງກໍນັບເປັນສາເຫດສຳຄັນປະການໜຶ່ງທີ່ເຮັດໃຫ້ຄົນລາວຕ້ອງພາກັນເດີນທາງໄປລັກລອບທຳງານຢູ່ໃນໄທ ຫຼາຍຂຶ້ນນັບມື້ ໂດຍໃນປັດຈຸບັນ ຍີ່ປຸ່ນໄດ້ລົງທຶນໃນລາວຄິດເປັນມູນຄ່າລວມ 548 ລ້ານດອນລາ ໃນ 104 ໂຄງການ ແລະຈັດເປັນອັນດັບທີ 7 ຂອງການລົງທຶນຈາກຕ່າງປະເທດທັງໝົດໃນລາວ